BBL ออกมาตรการพักจ่ายหนี้-ลดดบ. ช่วยลูกค้าเจอผลกระทบไวรัสโคโรนา
BBL ออกมาตรการพักจ่ายหนี้-ลดดบ. ช่วยลูกค้าเจอผลกระทบไวรัสโคโรนา
BBL ออกมาตรการพักจ่ายหนี้-ลดดบ. ช่วยลูกค้าเจอผลกระทบไวรัสโคโรนา
6 ก.พ. 2563

นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า จากสถานการณ์การแพร่ระบาดของโรคปอดอักเสบจากไวรัสโคโรนาสายพันธุ์ใหม่ 2019 ที่อาจส่งผลกระทบต่อการดำเนินธุรกิจของลูกค้าผู้ประกอบการในกลุ่มที่เกี่ยวเนื่อง ธนาคารได้ออกมาตรการช่วยเหลือทางการเงินสำหรับลูกค้าสินเชื่อธุรกิจและลูกค้าบุคคล ทั้งการปรับและผ่อนปรนเงื่อนไขการชำระหนี้ การช่วยเหลือด้านเงินทุนและเสริมสภาพคล่องกิจการระยะสั้น และการสนับสนุนสินเชื่อเพิ่มเติม
โดยลูกค้าสินเชื่อธุรกิจ ธนาคารมีการพิจารณาปรับและผ่อนปรนเงื่อนไขการชำระหนี้ โดยตั้งพักชำระเงินต้นสูงสุด 12 เดือน การปรับลดอัตราดอกเบี้ย การยกเว้นดอกเบี้ยผิดนัด และการปรับปรุงโครงสร้างหนี้ พร้อมสนับสนุนสินเชื่อเพิ่มเติมสำหรับลูกค้าเอสเอ็มอีตามโครงการ “สินเชื่อบัวหลวง SMEs บรรเทาทุกข์จากเชื้อไวรัสโคโรนา” เพื่อช่วยเหลือด้านเงินทุนและเสริมสภาพคล่องแก่ผู้ประกอบการรายกลางและรายย่อยที่ธุรกิจได้รับผลกระทบ วงเงินสูงสุด 20 ล้านบาท อัตราดอกเบี้ย MLR -1% ต่อปี หรือพิจารณาความเหมาะสมแต่ละกรณี สำหรับลูกค้าธุรกิจรายใหญ่ ธนาคารพิจารณาสินเชื่อเพิ่มให้แก่ลูกค้าตามความเหมาะสมเป็นรายกรณี
ด้านลูกค้าสินเชื่อบุคคล ธนาคารช่วยเหลือในการปรับเงื่อนไขการชำระหนี้สินเชื่อที่มีกับธนาคาร โดยพิจารณาตามความเหมาะสมของลูกค้าแต่ละราย มีทั้งปรับลดอัตราดอกเบี้ยลงจากอัตราปกติสูงสุด 50% ลดจำนวนเงินขั้นต่ำที่ต้องชำระเหลือไม่เกิน 10% ยกเว้นดอกเบี้ยจากหนี้ที่ค้างชำระ ซึ่งเกิดจากสถานการณ์การเผยแพร่ระบาดของโรคปอดอักเสบจากไวรัสโคโรนาสายพันธ์ใหม่ 2019
 